Implats Marula-bedrywighede tydelik opgeskort weens Covid-19 - Solidariteit WêreldSolidariteit Wêreld
Tuis › Soldeer › Implats Marula-bedrywighede tydelik opgeskort weens Covid-19
Miningmx berig dat Impala Platinum (Implats) 19 positiewe gevalle van Covid-19 by en in die omstreke van sy Marula-myn in Limpopo bevestig het.
Die maatskappy het derhalwe aangedui dat hy nie werknemers wat vandeesweek by Marula moes aanmeld ingevolge die rotasie-skofsiklus wat by die myn ingestel is en waarvolgens twee spanne mekaar afwissel deur ʼn week te werk en ʼn week af te wees, vir diens sal oproep nie.
“Die enigste mense wat Maandag by die myn sal wees, is diegene wat noodsaaklike diens verrig en wat infrastruktuur moet onderhou en die nodige gesondheids- en veiligheidstake moet uitvoer,” het die myn se woordvoerder, Johan Theron, gesê. Uit die 19 gevalle wat asimptomaties was, is 14 geïdentifiseer danksy proaktiewe toetsing van werknemers wat na die werk toe teruggekeer het. Nie een van die werknemers het derhalwe hul werk by die myn hervat nie.
Uit die orige vyf gevalle is een geval as ʼn primêre kontak geïdentifiseer en die ander vier is deur kontakopsporing geïdentifiseer. Twee van die aktiewe gevalle het onlangs uit die Oos-Kaap teruggekeer.
“Dit is beduidend dat 17 van die bevestigde gevalle plaaslik is, wat daarop dui dat die voorkoms van Covid-19 onder plaaslike gemeenskappe baie hoër is as wat die maatskappy se aanvanklike ramings aangedui het,” het Implats die naweek in ʼn verklaring gemeld.
Die positiewe gevalle het ook ʼn plaaslike gesondheidsverskaffer en vier gesondheidswerkers by die myn se kliniek, ingesluit. Die fasiliteit is onmiddellik gesluit om dit te ontsmet en mediese personeel en alle primêre kontakte te toets,” het Implats gesê.